Helpende Hand begin eerste kleuterskool | Maroela Media
Ons Kleuterskool (Foto: Verskaf)
Solidariteit Helpende Hand se tak in Volksrust in Mpumalanga het dié organisasie se eerste kleuterskool begin.
Die kleuterskool, genaamd Ons Kleuterskool, is aan die begin van die 2018-skooljaar in Volksrust geopen. Volgens Helpende Hand is Ons Kleuterskool spesifiek daarop gefokus om kleuters skoolgereed te kry voordat hulle met hul formele skoolopleiding begin.
Robert Jacobs, die plaaslike Helpende Hand-takvoorsitter, het gesê daar is 'n dringende nood om behoeftige Afrikaner-kleuters vir skool voor te berei. Om aan hierdie behoefte te voldoen, het die organisasie besluit om 'n kleuterskool te stig vir kleuters wie se ouers dit nie kan bekostig om hulle na 'n kleuterskool te stuur nie.
Dié kleuterskool het 'n tuiste gevind by die Nederduitse Gereformeerde Kerk op Volksrust en het tans twee voltydse personeellede in diens.
"Daar is nog baie ruimte vir ons om uit te brei," het Karen le Roux, Ons Kleuterskool se skoolhoof, gesê. "Ons kan tans 20 kinders akkommodeer, maar ons weet dat die nood veel groter as dit is."
"Ons Kleuterskool is die eindproduk van 'n jaar se beplanning en voorbereiding om 'n kleuterskool vir behoeftige of milieu-geremde kinders te stig. Danksy die skool het die kleuters nou ook 'n geleentheid om leergereedheid te bereik voordat hulle formele onderrig in gr. 1 betree. Ons doel met hierdie skool is om die kleuters 'n beter kans te bied op 'n suksesvolle skoolloopbaan," het sy gesê.
Vir meer inligting oor die skool, kontak Robert Jacobs by 082 907 4917, of stuur 'n e-pos aan [email protected].
Helpende Hand Volksrust
1. Dankie aan hierdie mense en Helpende Hand.
Wat van julle gee vir ons die details van wat die kind moet doen om 'skool gereed' te wees. Nie almal kan hulle kinders soontoe stuur nie.
Mooi so Helpende Hand!
Wat is die onkoste per kind per maand? Kan ek selfde rekening nommer gebruik waar ek elke maand geld oor betaal vir die kosblikkie en helphanna projek? Wat gebruik ek as verwysing?
Ek dink dit is wonderlik. Al 4 my meisiekinders is deur Volksrust Hoerskool en ek weet julle gaan wonderlike werk doen. Baie dankie vir julle wonderlike geleenthede wat julle vir ons mense bied.